LIETUVOS RESPUBLIKOS TEISINGUMO MINISTRAS

ĮSAKYMAS

Dėl TEISINGUMO MINISTRO 2012 M. LIEPOS 13 D. ĮSAKYMO NR. 1R-189 „DĖL VALSTYBĖS BIUDŽETO LĖŠŲ, SKIRTŲ TEISINGUMO MINISTERIJOS KURUOJAMOMS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS ATLIKTI, PASKIRSTYMO SAVIVALDYBĖMS IR SAVIVALDYBIŲ ATSISKAITYMO UŽ ŠIAS LĖŠAS TVARKOS APRAŠO PATVIRTINIMO“

PAKEITIMO

2015 m. gruodžio 17 d. Nr. 1R-343

Vilnius

P a k e i č i u Lietuvos Respublikos teisingumo ministro 2012 m. liepos 13 d. įsakymą Nr. 1R-189 „Dėl Valstybės biudžeto lėšų, skirtų Teisingumo ministerijos kuruojamoms valstybinėms (valstybės perduotoms savivaldybėms) funkcijoms atlikti, paskirstymo savivaldybėms ir savivaldybių atsiskaitymo už šias lėšas tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS TEISINGUMO MINISTRAS

ĮSAKYMAS

DĖL VALSTYBĖS BIUDŽETO SPECIALIŲJŲ TIKSLINIŲ DOTACIJŲ, SKIRIAMŲ SAVIVALDYBIŲ BIUDŽETAMS TEISINGUMO MINISTERIJOS KURUOJAMOMS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS ATLIKTI, PASKIRSTYMO SAVIVALDYBĖMS IR SAVIVALDYBIŲ ATSISKAITYMO UŽ JŲ PANAUDOJIMĄ TVARKOS APRAŠO PATVIRTINIMO

Vadovaudamasis Lietuvos Respublikos biudžeto sandaros įstatymo 5 straipsnio 1 dalies 7 punktu ir Lietuvos Respublikos savivaldybių biudžetų pajamų nustatymo metodikos įstatymu,

tvirtinu Valstybės biudžeto specialiųjų tikslinių dotacijų, skiriamų savivaldybių biudžetams Teisingumo ministerijos kuruojamoms valstybinėms (valstybės perduotoms savivaldybėms) funkcijoms atlikti, paskirstymo savivaldybėms ir savivaldybių atsiskaitymo už jų panaudojimą tvarkos aprašą (pridedama).“

Teisingumo ministras	Juozas Bernatonis

PATVIRTINTA

Lietuvos Respublikos teisingumo ministro

2012 m. liepos 13 d. įsakymu Nr. 1R-189

(Lietuvos Respublikos teisingumo ministro

2015 m. gruodžio 17 d. įsakymo Nr. 1R-343

redakcija)

VALSTYBĖS BIUDŽETO SPECIALIŲJŲ TIKSLINIŲ DOTACIJŲ, SKIRIAMŲ SAVIVALDYBIŲ BIUDŽETAMS TEISINGUMO MINISTERIJOS KURUOJAMOMS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS ATLIKTI, PASKIRSTYMO SAVIVALDYBĖMS IR SAVIVALDYBIŲ ATSISKAITYMO UŽ JŲ PANAUDOJIMĄ TVARKOS APRAŠAS

I SKYRIUS

BENDROSIOS NUOSTATOS

1. Valstybės biudžeto specialiųjų tikslinių dotacijų, skiriamų savivaldybių biudžetams Teisingumo ministerijos kuruojamoms valstybinėms (valstybės perduotoms savivaldybėms) funkcijoms atlikti, paskirstymo savivaldybėms ir savivaldybių atsiskaitymo už jų panaudojimą tvarkos aprašas (toliau – aprašas) reguliuoja valstybės biudžeto specialiųjų tikslinių dotacijų (toliau – dotacija), skiriamų savivaldybių biudžetams iš Lietuvos Respublikos teisingumo ministerijai (toliau – ministerija) patvirtintų asignavimų ministerijos kuruojamoms valstybinėms (valstybės perduotoms savivaldybėms) funkcijoms (pirminei valstybės garantuojamai teisinei pagalbai teikti, civilinės būklės aktams registruoti, Lietuvos Respublikos gyventojų registrui tvarkyti ir duomenims valstybės registrui teikti, gyvenamosios vietos deklaravimo duomenų ir gyvenamosios vietos neturinčių asmenų apskaitos duomenims tvarkyti), atlikti, išskyrus dotacijas valstybės investicijų atitinkamų metų programoje numatytoms kapitalo investicijoms, paskirstymo savivaldybėms ir savivaldybių atsiskaitymo už jų panaudojimą tvarką.

II SKYRIUS

DOTACIJŲ PASKIRSTYMAS SAVIVALDYBĖMS

2. Ministerija, kaip asignavimų valdytoja, atsižvelgdama į Lietuvos Respublikos finansų ministerijos pateiktų atitinkamų metų maksimalių valstybės biudžeto asignavimų sumas, Lietuvos Respublikos Vyriausybės patvirtintame atitinkamų metų valstybės biudžeto ir savivaldybių biudžetų finansinių rodiklių projektų rengimo plane nustatytais terminais praneša savivaldybėms planuojamų asignavimų dydį ministerijos kuruojamoms valstybinėms (valstybės perduotoms savivaldybėms) funkcijoms atlikti.

3. Dotacijų kiekvienai savivaldybei poreikis apskaičiuojamas vadovaujantis šiomis metodikomis:

3.1. Pirminės teisinės pagalbos teikimo funkcijai atlikti skirtų lėšų apskaičiavimo metodika, patvirtinta Lietuvos Respublikos teisingumo ministro 2009 m. birželio 10 d. įsakymu Nr. 1R-185 „Dėl Pirminės teisinės pagalbos teikimo funkcijai atlikti skirtų lėšų apskaičiavimo metodikos patvirtinimo“;

3.2. Civilinės būklės aktų registravimo funkcijai atlikti skirtų lėšų apskaičiavimo metodika, patvirtinta Lietuvos Respublikos teisingumo ministro 2009 m. birželio 26 d. įsakymu Nr. 1R-215 „Dėl Civilinės būklės aktų registravimo funkcijai atlikti skirtų lėšų apskaičiavimo metodikos patvirtinimo“;

3.3. Lėšų Lietuvos Respublikos gyventojų registro tvarkymo ir duomenų teikimo valstybės registrams funkcijai atlikti apskaičiavimo metodika, patvirtinta Lietuvos Respublikos teisingumo ministro 2015 m. gegužės 11 d. įsakymu Nr. 1R-118 „Dėl Lėšų Lietuvos Respublikos gyventojų registro tvarkymo ir duomenų teikimo valstybės registrams funkcijai atlikti apskaičiavimo bei Lėšų gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymo funkcijai atlikti apskaičiavimo metodikų patvirtinimo“;

3.4. Lėšų gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymo funkcijai atlikti apskaičiavimo metodika, patvirtinta Lietuvos Respublikos teisingumo ministro 2015 m. gegužės 11 d. įsakymu Nr. 1R-118 „Dėl Lėšų Lietuvos Respublikos gyventojų registro tvarkymo ir duomenų teikimo valstybės registrams funkcijai atlikti apskaičiavimo bei Lėšų gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymo funkcijai atlikti apskaičiavimo metodikų patvirtinimo“.

4. Savivaldybės per 10 kalendorinių dienų nuo šio aprašo 2 punkte nurodyto pranešimo gavimo dienos pateikia ministerijai programų sąmatas (forma Nr. BF-5 „Valstybės biudžeto specialiosios tikslinės dotacijos, skiriamos savivaldybių biudžetams, 20__ m. programos sąmata“, patvirtinta Lietuvos Respublikos finansų ministro 2009 m. birželio 19 d. įsakymu Nr. 1K-194 „Dėl Lietuvos Respublikos valstybės biudžeto skaičiavimų, būtinų valstybės biudžeto projektui sudaryti, formų patvirtinimo“), neviršydamos numatytų asignavimų dydžio.

5. Valstybės biudžeto lėšos, numatytos Lietuvos Respublikos atitinkamų metų valstybės biudžeto ir savivaldybių biudžetų finansinių rodiklių patvirtinimo įstatyme, ministerijos kuruojamoms valstybinėms (valstybės perduotoms savivaldybėms) funkcijoms atlikti paskirstomos lygiomis dalimis kas ketvirtį pagal kiekvieną funkciją ir savivaldybę ir tvirtinamos teisės aktų nustatyta tvarka.

6. Informacija dėl lėšų, skirtų ministerijos kuruojamoms valstybinėms (valstybės perduotoms savivaldybėms) funkcijoms atlikti, atitinkamais metais paskirstymo kiekvienai savivaldybei skelbiama ministerijos interneto svetainėje www.tm.lt (skyriaus „Veikla“ poskyryje „Informacija savivaldybėms“).

7. Savivaldybės per 10 kalendorinių dienų nuo šio aprašo 6 punkte nurodytos informacijos paskelbimo dienos pateikia ministerijai programų sąmatas (forma Nr. BFP-5 „Valstybės biudžeto specialiosios tikslinės dotacijos, skiriamos savivaldybių biudžetams 20__ m. programos sąmatos“, patvirtinta Lietuvos Respublikos finansų ministro 2009 m. sausio 14 d. įsakymu Nr. 1K-006 „Dėl Lietuvos Respublikos valstybės biudžeto programų sąmatų ir pažymų apie valstybės biudžeto asignavimų pakeitimus formų patvirtinimo“), neviršydamos numatytų asignavimų dydžio ir ketvirtinio paskirstymo.

III SKYRIUS

SAVIVALDYBIŲ ATSISKAITYMAS UŽ DOTACIJŲ PANAUDOJIMĄ

8. Savivaldybės už dotacijų, skiriamų savivaldybių biudžetams ministerijos kuruojamoms valstybinėms (valstybės perduotoms savivaldybėms) funkcijoms atlikti, panaudojimą atsiskaito ministerijai, pateikdamos šiuos duomenis:

8.1. Metinę informaciją (teikiamą kitais metais po ataskaitinių metų iki sausio 15 dienos), kurią sudaro:

8.1.1. biudžeto išlaidų sąmatos vykdymo ataskaita (forma Nr. 2 „Metinė, ketvirtinė biudžeto išlaidų sąmatos vykdymo 20___ m. __________ d. ataskaita“, patvirtinta Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“), kuri sudaroma nurodant išlaidų funkcinę ir ekonominę paskirtį;

8.1.2. informacija apie programos sąmatos vykdymą (forma Nr. B-8 „Informacijos apie valstybės biudžeto specialiosios tikslinės dotacijos, skiriamos savivaldybių biudžetams, 20__ m. programos sąmatos vykdymą“, patvirtinta Lietuvos Respublikos finansų ministro 2011 m. birželio 30 d. įsakymu Nr. 1K-230 „Dėl biudžetinių įstaigų ir kitų subjektų informacijos apie programų sąmatų vykdymą formų patvirtinimo“);

8.1.3. pažyma dėl finansavimo sumų, kuri sudaroma vadovaujantis 20-ojo viešojo sektoriaus apskaitos ir finansinės atskaitomybės standarto „Finansavimo sumos“, patvirtinto Lietuvos Respublikos finansų ministro 2008 m. birželio 9 d. įsakymu Nr. 1K-205 „Dėl viešojo sektoriaus apskaitos ir finansinės atskaitomybės 20-ojo standarto patvirtinimo“, 20 ir 31 punktais;

8.1.4. informacija apie ministerijos kuruojamoms valstybinėms (valstybės perduotoms savivaldybėms) funkcijoms nustatytų vertinimo kriterijų, nurodytų atitinkamų metų Lietuvos Respublikos teisingumo ministro valdymo sričių strateginiame veiklos plane, reikšmes.

8.2. Pusmečio informaciją (teikiamą kas pusmetį, per 15 dienų pusmečiui pasibaigus), kurią sudaro šio aprašo 8.1.2 ir 8.1.3 papunkčiuose nurodyta informacija.

8.3. Ketvirčio informaciją (teikiamą kas ketvirtį, per 15 dienų ketvirčiui pasibaigus), kurią sudaro šio aprašo 8.1.3 papunktyje nurodyta informacija.

9. Ministerija turi teisę paprašyti papildomos informacijos apie dotacijų, skiriamų savivaldybių biudžetams ministerijos kuruojamoms valstybinėms (valstybės perduotoms savivaldybėms) funkcijoms atlikti, panaudojimą.

IV SKYRIUS

BAIGIAMOSIOS NUOSTATOS

10. Savivaldybės atsako už:

10.1. dotacijų panaudojimą pagal tikslinę paskirtį;

10.2. dotacijų naudojimo teisėtumą, ekonomiškumą, efektyvumą ir rezultatyvumą;

10.3. ministerijai pateiktos informacijos teisingumą ir pateikimą laiku.

11. Metams pasibaigus, ne vėliau kaip iki sausio 5 d., savivaldybės privalo grąžinti nepanaudotas dotacijas į ministerijos sąskaitą. Sąskaitos numeris skelbiamas ministerijos interneto svetainėje www.tm.lt (skyriaus „Veikla“ poskyryje „Informacija savivaldybėms“). Mokėjimo nurodyme būtina trumpai nurodyti, kuriai ministerijos kuruojamai valstybinei (valstybės perduotai savivaldybėms) funkcijai dotacijos nebuvo panaudotos.

______________